b"\n_START_ARTICLE_\nLa Tallada\n_START_SECTION_\nCastell de la Tallada\n_START_PARAGRAPH_\nEl seu castell es cita ja des de l'any 1064, com castrum de Taiada. El 1066 Guillem Bonfill va donar la torre de la Tallada, amb els seus edificis i l'esgl\xc3\xa9sia a Udalguer Pere. Despr\xc3\xa9s, al segle XII foren propietaris els Alemany, el segle XIV els Calders i el 1490 n'era propietari el mestre en arts i medicina Joan Pere de Beda. Al segle XVI el llinatge Soldevila senyoreja la Tallada. Ja al XVIII el lloc era dels Montserrat i del rei. A la segona meitat d'aquest segle XVIII consta com a propietari Antoni Miquel Queralt\xc3\xb3. Dins del nucli hom\xc3\xb2nim destaca una estructura semicircular que amb molta probabilitat correspon a un edifici de l'antic castell.\n_START_SECTION_\nEsgl\xc3\xa9sia de Sant Mart\xc3\xad de la Tallada\n_START_PARAGRAPH_\nDel seu origen rom\xc3\xa0nic no conserva cap element. D'una remodelaci\xc3\xb3 posterior destaca la pica baptismal que fou picada l'any 1654. _NEWLINE_L'actual edifici d'una \xc3\xbanica nau amb dues capelles laterals \xc3\xa9s d'estil neocl\xc3\xa0ssic (a la dovella central de la porta d'acc\xc3\xa9s hi ha la data 1862). Al damunt de la porta d'acc\xc3\xa9s s'aixeca el cor. El retaule principal correspon en la postguerra i est\xc3\xa0 presidit per unes imatges modernes de Sant Mart\xc3\xad al centre, amb Sant Sebasti\xc3\xa0 i Sant Isidre als flancs."